钦定古今图书集成/明伦汇编/氏族典/第155卷 > 《廖用贤尚友录》 > 樊宏
## 钦定古今图书集成/明伦汇编/氏族典/第155卷 > 《廖用贤尚友录》 > 樊宏

按《后汉书樊宏传》：“宏字靡卿，南阳湖阳人也，世祖之
舅。宏少有志行。王莽末，义兵起，刘伯升与族兄赐俱
将兵攻湖阳，城守不下。赐女弟为宏妻，湖阳由是收
系宏妻子，令出譬伯升，宏因留不反。湖阳军师欲杀
其妻子，会汉兵日盛，湖阳惶急，未敢杀之，遂得免脱。
更始立，欲以宏为将，宏叩头辞曰：‘书生不习兵事’。”竟
得免归，与宗家亲属作营堑自守，老弱归之者千馀
家。世祖即位，拜光禄大夫，位特进。建武五年，封长罗
侯。十五年，定封寿张侯。二十七年卒，谥“恭侯。”